stanford-oval/wikipedia huggingface dataset:
תמיכת לידה
היסטוריה

בעבר היה תפקיד תומכת הלידה חלק מהמסגרת הקהילתית: כאשר אישה כרעה ללדת, היא נתמכה על ידי מיילדת ועל ידי נשים אחרות ממשפחתה או מהקהילה אליה השתייכה.
עם המודרניזציה והתפתחות בתי היולדות הציבוריים בבתי החולים, עברו רוב הנשים ללדת בבתי חולים וכמו כן, גבר השימוש בתרופות משככות כאבים על מנת להקל על הנשים וללדת ללא כאבים. בחלק מבתי החולים אף השתמשו בתרופות מרדימות ומטשטשות, שהובילו לכך שהנשים לא זכרו דבר מתהליך הלידה. בארצות הברית חלק מהמדינות אף הוציאו מחוץ לחוק את האפשרות ללדת מחוץ לבתי החולים עם מיילדת שאינה גם אחות. בשנים האחרונות ישנה מגמה של חזרה ללידה טבעית, ללא תרופות, דבר שאיננו נתמך על ידי המערכת הרפואית.
בישראל ובעולם אין מספיק תקנים של מיילדות לכל לידה, וכך חזר הצורך לתמיכה נוספת במהלך הלידה.
תפקידיה > לפני הלידה

תומכות רבות מתחילות את הקשר עם האישה ההרה עוד במהלך ההריון. הן נפגשות עמה מספר פעמים לפני הלידה, כדי להכיר את היולדת ואת רצונותיה וציפיותיה מהלידה ולנסות להפיג את חששותיה, אם יש לה כאלו. תומכת הלידה גם עונה על שאלות ומספקת ליולדת מידע שיאפשר לה להכיר את האפשרויות הקיימות בקשר ללידה. ביחד הן בונות תוכנית הלידה. היא גם מייעצת ליולדת בקשר להתעמלות ופעילויות רצויות בזמן ההריון, שעשויות להקל על תהליך הלידה. הקשר בין כל יולדת לתומכת הלידה שלה נקבע על ידיהן, ואינו זהה בכל יולדת.
תפקידיה > בזמן הלידה

תומכת הלידה מעניקה ליולדת תמיכה רגשית ופיזית מתמדת במהלך הלידה ומוודאת שהיולדת מודעת לכל המתרחש סביבה, מכיוון שהיולדת אינה תמיד יכולה לשים לב בעצמה לכל הפרטים בכל רגע נתון.
תומכת הלידה איננה חלק מהצוות הרפואי ואין לה סמכויות רפואיות. היא איננה מבצעת בדיקות רפואיות כגון בדיקת חום, בדיקת קצב פעימות הלב של העובר במוניטור או בדיקה של פתיחת צוואר הרחם כחלק מתהליך הלידה.
לעומת זאת, תומכת הלידה עוזרת עם ניהול הכאב בזמן לידה. היא משתמשת באמצעים שונים כגון מסאז', ארומתרפיה ורפלקסולוגיה, כמו גם הצעות לתנוחות נוחות יותר עבור היולדת. תומכת הלידה יכולה לעזור גם בהרפיה, דמיון מודרך, עמעום התאורה, השמעת מוזיקה ועזרה בנשימות.
נשים רבות בוחרות להיעזר בתומכות לידה כאשר הן מעוניינות לעבור את הלידה באופן טבעי, ללא משככי כאבים (למשל אפידורל), אך גם יולדות המרגישות צורך להשתמש במשככי כאבים נעזרות בתמיכה ובידע של תומכות הלידה, שאינן מונעות מיולדות המעוניינות בנטילת תרופות אלו לקחתן.
אחת המטרות של תומכת הלידה היא למזער את הצורך בהתערבויות בתהליך הלידה הטבעי, על פי רצונותיה של היולדת, שנדונו טרם הלידה.
תפקידיה > לאחר הלידה

תומכת הלידה נשארת עם היולדת ובן /בת זוגה לאחר הלידה, ככל שיש צורך ועל פי רצונה של היולדת.
חלק מתומכות לידה ממשיכות את התמיכה אף לאחר הלידה וחזרת היולדת לביתה עם הילוד. הן בדרך כלל עוזרות במידע על הנקה, ובהדרכה בהתחלת ההנקה (כולל התייחסות לקשיים שיש בתהליך), טיפול בתינוקות, יצירת קשר רגשי (bonding) עם הילד, כישורי הורות של שני ההורים (גם עם הילדים הבוגרים) הסבר על תקופת משכב הלידה וזיהוי סימני דיכאון אחרי לידה. כמו כן, היא יכולה לעזור בתזונה הנכונה עבור האם הטרייה, בסידורים שונים הנצרכים בחיי היום-יום לאחר הלידה. תמיכה כזו יכולה לארוך מימים ספורים עד חודשים ארוכים.
ישנן תומכות לידה המסכמות את תהליך הלידה ב"סיפור לידה" הנכתב על ידן, כגורם חיצוני, מכיוון שהיולדת לא תמיד זוכרת את כל פרטי הלידה, וגם אלה הזכורים לה יכולים להיות סובייקטיביים.
תפקידיה > הקשר עם בן או בת הזוג

במקרים רבים, התמיכה מתמקדת גם בבן הזוג המעורב אף הוא בתהליך הלידה. הקשר עם בן הזוג נועד במקרים רבים על מנת לתת לו את הכלים לעזור בעצמו לזוגתו היולדת, על פי רצונותיו.
השפעת תומכת הלידה

מחקרים מאששים כי שימוש בתומכת לידה מקצועית או בשותפים אחרים לתהליך הלידה, מפחית את הצורך בהתערבות רפואית בזמן הלידה, את זמן הלידה ואת הצורך בשימוש במשככי כאבים. גם שיעור מצוקת העובר ואשפוזו לאחר הלידה, לידת מכשירים ולידה בניתוח קיסרי בלידות בהן יש תומכת לידה נמוך מן הממוצע. אחוז גבוה מן היולדות הנעזרות בתומכת לידה, מתמידות בהנקה ומדווחות על ביטחון עצמי גבוה יותר, ולאחר עזרתה של תומכת לידה יש פחות מקרים של דיכאון אחר לידה. כמו כן, תמיכה בלידה מורידה את מספר חתכי החיץ בעת הלידה.
מחקר נוסף מצביע על כך שתמיכה בלידה מועילה יותר מאשר השתתפות בקורס הכנה ללידה, כפי שנמדד בלחץ הנפשי והביטחון העצמי המדווח על ידי היולדות 4 חודשים לאחר הלידה. לדוגמה, דיווחו היולדות שהשתמשו בשירותיה של תומכת לידה כי ילדיהן מתנהגים באופן פחות עצבני מיולדות אשר לא נעזרו בתומכת לידה.
תומכות לידה בישראל > הכשרת תומכות הלידה

בישראל אין נוהל מסודר של משרד הבריאות, המחייב תומכת לידה לעבור הכשרה על מנת לשמש בתפקיד זה, אך יש ארגונים ומכללות המעניקים הכשרה והסמכה כ"תומכת לידה מוסמכת". נכון ל-2010 יש 14 מסגרות כאלה. אין הכרה רשמית בתעודות אלו. רוב קורסי תומכות הלידה מחייבים את המתלמדות להתלוות ללידות כחלק מהעבודה המעשית בהכשרתן לתפקיד.
ישנן מכללות לרפואה הוליסטית המציעות קורסים לתומכות לידה. קורסים של ארגון DONA הבינלאומי וקורסים פרטיים מעניקים תעודת "תומכת לידה מוסמכת".
ישנם בתי חולים הנותנים שירות ליולדות המגיעות אליהם, על ידי תומכות לידה שהן עובדות בית החולים. על פי רוב תומכות הלידה עובדות באופן עצמאי, ולא במסגרת בית החולים. יש אף בתי חולים שאינם מאפשרים לתומכות לידה להיכנס עם היולדת לחדר הלידה, דבר שעלול לגרום לאי-נעימות. בבית החולים שערי צדק כ-10% מן הלידות מתבצעות בליווי דולה.
זוגות דתיים רבים בוחרים להיעזר בתומכת לידה, בגלל ההגבלות שמטילה ההלכה על מגע פיזי בין בני הזוג בעת שהאישה מוגדרת כנידה. לעיתים הבעל אינו נוטל כל חלק בלידה ובמקרים אחרים תומכת הלידה משלימה את תמיכתו של הבעל.
באוקטובר 2010 פורסם בידיעות אחרונות כי עלותה של תמיכת לידה בישראל נע בין 1,500 ל-2,500 ש"ח.
תומכות לידה בישראל > לידה מחוץ לבית החולים

תומכות לידה מסייעות גם בלידות בית, וחלקן אף מעדיפות לידות אלו על לידות בבתי חולים, בניגוד להמלצת משרד הבריאות.
לקריאה נוספת

אביבה רפפורט, להיות לאם, הוצאת פלדהיים, 2003
הערות שוליים

↑  הרוב המוחלט של העוסקים במקצוע זה הן נשים, אך ראו כאן וכאן דוגמאות של גברים תומכי לידה בישראל.
↑  מפת המדינות האוסרות ללדת עם מיילדת שאינה אחות.(הקישור אינו פעיל, 21.3.2020)
↑  מובאים בספר Gore Henci, The Thinking Woman's Guide To A Better Birth
↑  חתך הנועד להרחיב את הפתח ליציאת הולד (Episiotomy)
↑  M.H. Klaus, J.H. Kennell, "The doula: an essential ingredient of childbirth rediscovered." Acta Paediatr. 1997 Oct;86(10):1034-6.
↑  P. Keenan, "Benefits of massage therapy and use of a doula during labor and childbirth." Altern Ther Health Med. 2000 Jan;6(1):66-74.
↑  Manning-Orenstein, Grace, "A birth intervention: the thereapeutic effects of doula support versus Lamaze preparation on first-time mothers' working models of caregiving." Alternative Therapies, July 1998, Vol. 4, No. 4, pp. 73-81.(הקישור אינו פעיל, 21.3.2020)
↑  שושנה חן, ציר הכסף, באתר ynet, 7 באוקטובר 2010
↑  Doulas Of North America
↑  "ציר הכסף", ידיעות אחרונות לעיל
↑  "ציר הכסף", ידיעות אחרונות לעיל
↑  עם זאת, בשנת 2007 הוציא משרד הבריאות נוהל מסודר (הנוהל באתר משרד הבריאות) ללידה כזו.
| היריון ולידה |
| --- | --- | --- |
| מונחים הקשורים להיריון | עובר • שליה • חבל הטבור • שק החלמון • שק שפיר • מי שפיר • הפריה • הפקק הרירי • פיזיולוגיה של ההיריון • תנועות עובר |  |
| מונחים הקשורים ללידה | לידה פעילה • צירי לידה • השראת לידה • לידה בהלכה • סטריפינג • מגע עור לעור • אפידורל • ירידת מים |  |
| מצבים מיוחדים בהיריון | היריון בסיכון • היריון רב-עוברים • שליית פתח • שליה נעוצה • מיעוט מי שפיר • ריבוי מי שפיר • היפרדות שליה • מחלת בלוטת התריס בהיריון • רעלת היריון |  |
| מצבים מיוחדים בלידה | מצג עכוז • כריכת חבל הטבור • צניחת חבל הטבור • תסמונת שאיפת מקוניום • זיהום מי שפיר • חתך חיץ • ניתוח קיסרי • לידה מוקדמת • לידה מכשירנית • לידה שקטה • דיסטוציה • פקיעת קרומים מלאכותית • דמם שלאחר לידה (PPH) |  |
| בדיקות במהלך ההיריון | בדיקת היריון • בדיקות סקר בהיריון • בדיקת העמסת סוכר • בדיקת שקיפות עורפית • בדיקת אולטרה סאונד להיריון • מוניטור עוברי • תבחין משולש • בדיקת סיסי שליה • בדיקת מי שפיר • פטוסקופיה |  |
| מונחים נוספים הקשורים להיריון ולידה | קורס הכנה ללידה • לידת בית • לידה טבעית • לידה במים • תמיכת לידה • בית יולדות • עקומת פרידמן • שמירת היריון • דימום מיילדותי • טומאת יולדת • לידה ביהדות |  |
| --- | --- |
בקרת זהויות :  NLI: 987007537085805171
קריוס ובקטוס

| --- | --- |

קריוס ובקטוס
 מידע כללי
 מאת:  תורביורן אגנר
 איורים:  תורביורן אגנר
 שפת המקור:  נורווגית
 סוגה:  ספר ילדים
 הוצאה
 תאריך הוצאה:  1949
 מספר עמודים:  42
 הוצאה בעברית
 הוצאה:  הוצאת מסדה
 תאריך:  1979
 תרגום:  אריאלה אנדרסן
 קישורים חיצוניים
 הספרייה הלאומית:  001106885
איור מתוך הספר קריוס ובקטוס
קריוס ובקטוס (מנורווגית: Karius og Baktus) הוא ספר ילדים נורווגי מפורסם, אשר נכתב ואויר על ידי הסופר הנורווגי תורביורן אגנר בשנת 1949 ותורגם לשפה העברית על ידי אריאלה אנדרסן.
הדמויות הראשיות בסיפור הם קריוס - שחור השיער ששמו נגזר ממחלת העששת (בנורווגית: karies), ובקטוס - בעל השיער האדום, ששמו נגזר מהמלה בקטריה.
סיפורם של קריוס ובקטוס, עם איוריו המשעשעים והמסר החינוכי החשוב שבו, הפך לסיפור ילדים נורווגי קלאסי. מאז הפרסום שלו שימש הרעיון של "טרול שיניים" ככלי חינוכי לדורות של ילדים סקנדינביים.
עלילה

קריוס ובקטוס הם שני טרולים של שיניים החיים בתוך חורים בשיניים של ילד בשם עוזי (במקור היה שמו ינס). יש להם חיים טובים מאוד, במיוחד כאשר הוא אוכל חלה עם ריבה ולא מצחצח את שיניו לאחר מכן. הבתים שלהם לבסוף מושמדים על ידי רופא שיניים והם נשטפים מפיו של עוזי לאחר טיפול הולם בשיניו.
הצגה בישראל

הסיפור הוצג בישראל בתוכנית "מה פתאום?!" ולאחר מכן עובד למחזה לילדים על ידי אבירמה גולן, אשר גם כתבה תשעה שירים עבור המחזה. שירים אלו הולחנו על ידי מישה בלכרוביץ. המחזה הועלה החל משנת 1983 על ידי דובי גל וזכה להצלחה גדולה. עד שנת 1988 הועלו 300 הצגות ובהמשך הועלה עוד מאות פעמים. לטענת גל, מבקרים הכתירו את ההצגה כנכס צאן ברזל של התרבות הישראלית.
הערות שוליים

↑  זיו גולדפישר, קריוס ובקטוס בהלם: דובי גל הפסיד לאבירמה גולן בקרב על המחזה, באתר nrg‏, 18 באוקטובר 2010
הסודות

| --- | --- |

 בימוי:  אבי נשר
 הופק בידי:  דוד זילבר
 תסריט:  הדר גלרון ואבי נשר
 עריכה:  יצחק צחייק
 שחקנים ראשיים:  אניה בוקשטיין פאני ארדן מיכל שטמלר אדיר מילר
 מוזיקה:  דניאל סלומון איל סלע
 צילום:  מישל אברמוביץ'
 מדינה:  ישראל ישראל
 חברה מפיצה:  סרטי יונייטד קינג
 שיטת הפצה:  וידאו על פי דרישה 
 הקרנת בכורה:  14 ביוני 2007
 משך הקרנה:  120 דקות
 שפת הסרט:  עברית וצרפתית
 סוגה:  סרט להט"בי 
 דף הסרט ב־IMDb
 
הסודות הוא סרט קולנוע ישראלי שיצא לאקרנים ב-2007 בבימויו של אבי נשר. הסרט מתמקד בקבוצת נערות דתיות הלומדות במדרשה תורנית שבעיר צפת. הסרט היה מועמד ב-2010 לפרס "הסרט הזר הטוב ביותר" של הליגה ההומו-לסבית נגד השמצה. בסרט צפו בשנת 2007 כ-200,000 צופים בישראל.
עלילה

במהלך שנת הלימודים במדרשה שבעיר צפת עוברות ארבע תלמידות תהליך חניכה שונה מזה המקובל בעולם הדתי. פגישה מקרית עם אנוק הצרפתייה, שריצתה מאסר בכלא, מערערת את עולמן וגורמת להן לחקור את העולם החילוני ולגלות את סודותיו. ככל שהנערות מעמיקות בחקירת "העולם האסור", כך גוברות תחושות האכזבה, המרירות, הפחד והסקרנות שלהן, והתלבטויותיהן לגבי העולם, ואף מובילה להתקרבות מינית בין שתיים מהן.
דמויות ושחקנים

אניה בוקשטיין - נעמי - בת רב מכובד, חכמה וסקרנית, אשר מתחילה ללמוד במדרשה "דעת אמת". מתחברת עם מישל.
מיכל שטמלר - מישל (מיכל) - נערה דתייה, פיקחית ומרדנית, אשר מתחילה ללמוד במדרשה "דעת אמת".
פאני ארדן - אנוק - אישה צרפתייה ומבוגרת, אשר בעברה ישבה בכלא על רצח אהובה, וכעת מחפשת גאולה לפני מותה.
אדיר מילר - ינקי - נגן קלרינט חביב וטוב לב, אשר מתאהב במישל.
טלי אורן - שיינה - צעירה דתייה וחברתם לחדר של נעמי, מישל וסיגי במדרשה "דעת אמת".
דאנה איבגי - סיגי - צעירה חוזרת בתשובה וחברתם לחדר של נעמי, מישל ושיינה במדרשה "דעת אמת".
גורי אלפי - מיכאל - אברך מכובד וה"שידוך" של נעמי, אדם קר, חסר חוש הומור וטקט.
תיקי דיין - הרבנית דבורי - מייסדת המדרשה "דעת אמת".
עלמה זק - רחלי - אחותה החסודה של נעמי.
ספי ריבלין - הרב הס - אביה של נעמי ורב גדול.
רבקה מיכאלי - גברת מייזליש - אימו של ינקי.
פסקול הסרט

| --- | --- |

 פסקול מאת 
 יצא לאור:  3 ביולי 2007
 הוקלט:  2006
 סוגה:  פסקול
 חברת תקליטים:  NMC
 הפקה:  אשר ביטנסקי
פסקול הסרט כולל שירים אותם כתב והלחין דניאל סלומון ומבצעות דנה עדיני ומאיה רוטמן, מוזיקה שהוקלטה על ידי חברי התזמורת הפילהרמונית הישראלית ושירים דתיים, חלקם מסורתיים וחלקם חדשים, עליהם אחראי מלחין מוזיקת העולם איל סלע ומבצעות שחקניות הסרט.
פסקול הסרט > השירים באלבום

התיקון של חיי - מאיה רוטמן
פיה פתחה א-קפלה - שחקניות הסרט
שלום עליכם - שחקניות הסרט
ונשגב השם - שחקניות הסרט
שבת המלכה - שחקניות הסרט
שומר ישראל - שחקניות הסרט
מלאכי עליון - שחקניות הסרט
מזמור לדויד - שחקניות הסרט
פיה פתחה - שחקניות הסרט
הסודות - דנה עדיני
אנוק
הבנות מתכוננות
החתונה
סרנדה למיכל
מקווה
פסקול הסרט > אמנים משתתפים

אבי סינגולדה - גיטרות אקוסטיות וחשמליות
אבי אגבבה - כלי הקשה
איתן שפירא - אקורדיון
דניאל סלומון - פסנתרים, קלידים, תכנותים, מעבד, מפיק מוזיקלי
עמית יצחק - גיטרות אקוסטיות וחשמליות
ליאור שושן - כלי הקשה
ויטלי פודולסקי - אקורדיון
איל סלע - קלרינט, זורנה, סקסופון, חלילים, כלי נשיפה, מלחין
גלעד אפרת - בס חשמלי, קונטרבס
עיבוד למחזה

בשנת 2017 העלה תיאטרון בית לסין את המחזה "הסודות" מאת הדר גלרון, שנכתב בהשראת התסריט מאת הדר גלרון ואבי נשר.
הערות שוליים

↑  נמרוד דביר, "הסודות" מועמד לפרס גאה בארצות הברית, nrg, ‏17.1.2010.
↑  ישראלים אוהבים קולנוע ישראלי?, באתר הארץ, 1 בינואר 2008
שרגא ברג

| --- | --- |

 לידה:  20 באוגוסט 1927 ברוקלין, ארצות הברית 
 פטירה:  16 בספטמבר 2013 (בגיל 86) לוס אנג'לס, ארצות הברית 
 שם לידה:  פייבל שרגא גרוברגר
 מדינה:  ארצות הברית 
 השכלה:  ישיבת לייקווד 
 השקפה דתית:  יהדות 
 בן או בת זוג:  קרן ברג (1971–16 בספטמבר 2013) 
 
הרב שרגא פייבל (פיליפ) ברג (1927 - 16 בספטמבר 2013) היה רב וראש "המרכז לחקר הקבלה".
קורות חייו

נולד בשם פייבל שרגא גרוברגר בברוקלין, ניו יורק שבארצות הברית. הוא למד בישיבת "תורה ודעת" ובישיבת לייקווד, הוסמך לרבנות ב-1951 ועבר לעולם העסקים. ב-1962 התחיל ללמוד קבלה אצל המקובל הרב יהודה צבי ברנדויין, תלמידו של הרב יהודה אשלג ודוד אשתו הראשונה, רבקה. לדבריו, ברנדווין הסמיכו להיות יורשו.
ב-1965 פתח ברג, יחד עם הרב ברנדויין, את "National Institute for the Research of Kabbalah" ("המכון הלאומי לחקר הקבלה") בארצות הברית. מאוחר יותר שונה שם הארגון ל"Kabbalah Center" ("המרכז לקבלה").

בשנות ה-80 עבר להתגורר בארצות הברית והרחיב שם את פעילות הפצת הקבלה. מרבית הסניפים ורוב התלמידים של המרכז נמצאים שם. בניו, יהודה ומיכאל, מכהנים כמנהלים משותפים של המרכז לקבלה בארצות הברית.
ברג חיבר יותר מ-30 ספרים בנושא קבלה, בהם "מבוא לחוכמת קבלה", "הפתח לחכמת הקבלה", "גלגולי נשמות", "הצופן הסודי של היקום" "עצמת הקבלה", "לחיות לנצח", "כח האלף-בית", "קשר הכוכבים", "המפתח לחירות", "תפילה, ניסים ומסתורין" ואחרים.

בשנת 2008 הוציאה, בהוצאת המרכז, ספר בשם "אלוהים שם ליפסטיק" העוסק בקשר בין נשים לקבלה.
בשנת 2004 לקה ברג בשבץ בגזע המוח, שממנו לא התאושש באופן מלא.
ברג, אב לשמונה ילדים, נישא בשנית לקרן ברג ששימשה כמנכ"ל המרכז לקבלה, ומאז מחלתו שימשה גם כיו"ר המרכז.
ברג נפטר ב-16 בספטמבר 2013, בן 86 במותו. הוא נקבר בבית העלמין החדש בצפת, באחוזת קבר המשתרעת על קרוב לחצי דונם. מאבטחים שומרים על הכניסה לאחוזת הקבר ומאפשרים כניסה רק לבעלי אישורים מיוחדים מטעם המרכז לקבלה.
המרכז לקבלה

ב-1971 פתח הרב ברג את הסניף הראשון של "המרכז לקבלה" בתל אביב. מאוחר יותר הרחיב את פעילותו לחיפה וירושלים.
"המרכז לקבלה" מפעיל מלוס אנג'לס כ-50 סניפים בעולם. המרכז פועל מתרומות של חסידיו וממכירת קורסים וספרות בנושא קבלה. בין תלמידיו מפורסמים רבים: הידועה בהם הזמרת מדונה, ולצדה הבמאי גאי ריצ'י, מעצבת האופנה דונה קארן והשחקנים אשטון קוצ'ר ודמי מור. לפי הערכות, במרכז לומדים בסביבות 4 מיליון איש, רובם הגדול בארצות הברית וחלק ניכר מהם לא יהודים. המרכז הפיץ עותקים רבים של ספר הזוהר חינם. על פעילות זאת נמתחה ביקורת מצד חוגים דתיים ומצד חוקרים.
ביקורת

רבים בציבור החרדי והדתי ביקרו את ברג. הרב עובדיה יוסף אסר להשתתף בהרצאותיו ולקרוא את ספריו והוציא בשנת ה'תשנ"ז (1997) גילוי דעת חריף נגדו. הרב מרדכי אליהו התבטא נגדו בחריפות והורה מספר פעמים שלא לרכוש את ספר הזוהר שבהוצאתו. עוד הוסיף כי מי שכבר רכש יקרע את הכריכה ואת ההקדמה שכתב ברג. פסק דומה הוציא בד"ץ העדה החרדית
ארגון יד לאחים פרסם את שמו ותנועתו ברשימת הכתות של הארגון, ובעקבות ממצאי הארגון יצאו גם הרבנים הראשיים לישראל הרב אליהו בקשי דורון והרב ישראל מאיר לאו נגד ברג.
לקריאה נוספת

יונתן מאיר, "גילוי וגילוי בהסתר: על 'ממשיכי' הרי"ל אשלג, ההתנגדות להם והפצת ספרות הסוד", קבלה: כתב עת לחקר כתבי המיסטיקה היהודית טז (תשס"ז), עמ 151–258
יונתן מאיר, "תולדות מרכז הקבלה של שרגא פייבל ברג", דעת 70 (תשע"א), עמ' 159–162
Jody Myers, Kabbalah and the Spiritual Quest: The Kabbalah Centre in America, London 2007
Boaz Huss, "The New Age of Kabbalah - Contemporary Kabbalah, the New Age and postmodern spirituality", in Journal of Modern Jewish Studies, Vol. 6 No. 2, July 2006, pp. 107-125
הערות שוליים

↑  יאיר קראוס, מאבטחים מונעים כניסה לקברו של רב הסלבס, באתר nrg‏, 30 בספטמבר 2013
↑  יקי אדמקר‏, מת הרב ברג שעמד בראש המרכז לקבלה, באתר וואלה, 17 בספטמבר 2013
↑  כתבה על קרן ברג במעריב 5.10
↑  גילויי דעת על איסור המכון בראשותו של פיליפ ש. ברג עם חתימתו של הרב עובדיה יוסף, באתר "אורח האמת"
↑  המרכז ללימוד הקבלה – המכון לחקר הקבלה (למטה בסוף הדף), באתר "יד לאחים"
↑  המרכז ללימוד הקבלה – המכון לחקר הקבלה, באתר יד לאחים
↑  מכתב הרבנים הראשיים
| --- | --- |
בקרת זהויות :  NLI: 987007258519405171  BIBSYS: 1615360583464  BnF: cb12122217s (data)  GND: 103575766  ISNI: 0000 0001 1600 2826  LCCN: n84150735  NLG: 265549  NSK: 000659822  NTA: 149537697  RERO: 02-A002993083  SUDOC: 079487033  VIAF: 17255782   WorldCat (עם VIAF): 17255782
דביר בנדק

| --- | --- |

 לידה:  29 בדצמבר 1969 (בן 55) קריית חיים, ישראל 
 מדינה:  ישראל ישראל
 תקופת הפעילות:  מ-1995
 עיסוק:  יו"ר שח"ם - איגוד שחקני המסך (בשנים 2008–2012)
 בן או בת זוג:  עירית נתן בנדק 
 מספר צאצאים:  2
 פרסים והוקרה:  פרס השחקן לדרמות טלוויזיוניות בפסטיבל סיאול  פרס שחקן המשנה ע"ש שמוליק סגל מטעם תיאטרון הבימה
 פרופיל ב-IMDb
 
דביר בֶּנֶדֶק (נולד ב-29 בדצמבר 1969) הוא שחקן, קומיקאי ומנחה טלוויזיה ישראלי.
ביוגרפיה

בנדק נולד וגדל בקריית חיים. למד בתיכון רודמן בקריית ים והיה חניך תנועת הנוער "המחנות העולים". שירת בצה"ל בזמן האינתיפאדה הראשונה ברצועת עזה במסגרת הנח"ל. לאחר שחרורו, טייל ברחבי העולם ועבד במשך כשנה וחצי כנהג מונית באוסטרליה. עם שובו ארצה, עבד במשך תקופה קצרה בעבודות עפר והחל ללמוד תיאטרון. ב-1997 סיים בנדק את לימודיו בחוג לתיאטרון באוניברסיטת תל אביב. לאחר סיום לימודיו החל לעבוד במועדון צוותא כשחקן, פועל במה, תאורן ולבסוף גם כמנהל טכני.
ב-2008 קיבל את פרס שחקן המשנה ע"ש שמוליק סגל מטעם תיאטרון הבימה; זכה ב"פרס השחקן לדרמות טלוויזיוניות" בפסטיבל סיאול על משחקו בסרט הסטודנטים של אייל אסרף "החונך"; והיה מועמד לפרסי אופיר על תפקידו בסרט "סיפור גדול" ובסרט "ארץ פצועה".
במשך חמש שנים, עד אוקטובר 2012, כיהן בנדק כיו"ר הוועד המנהל של "שח"ם - ארגון השחקנים בישראל". בתום הקדנציה, החליפו בתפקיד אוהד קנולר. במרץ 2016 התפטר מתפקידו כיו"ר מדור הפרינג' במועצה הישראלית לתרבות ואמנות במחאה על מדיניות שרת התרבות מירי רגב.
חיים אישיים

בנדק גר בתל אביב ונשוי לשחקנית עירית נתן בנדק. לשניים שתי בנות משותפות.
בנדק, אשר התמודד עם השמנת יתר, עבר בשנת 2012 ניתוח בריאטרי לצד שינוי באורחות חייו, ובכך השיל כ-60 ק"ג ממשקלו.
תיאטרון

בפסטיבל עכו: ב-1995 גילם את פודזו בהצגה "מחכים לגודו" מאת סמואל בקט שביימה נולה צ'לטון. ב-1998 שיחק בהצגה "התבוננות" שכתב וביים עמיר קליגר בהשראת כתבי קפקא. ב-1999 שיחק לצד אשתו עירית נתן בנדק בהצגה "גבר אישה מילים" שכתב וביים ניצן כהן. על משחקם בהצגה זו זכו הזוג בפרס על עבודת משחק.
בפסטיבל תיאטרון קצר בצוותא: ב-1997 שיחק בהצגה "הוא". ב-2000 שיחק בהצגה "4 על 4". ב-2003 שיחק בהצגה "מחזה לילה" מאת יהושע סובול שביים בן לוין. ב-2004 שיחק בהצגה "שטחים ופרידות" מאת אלדד כהן שביימה ליחי בקרמן. ב-2008 שיחק בהצגה "מאחר" שכתב וביים עוזי וייל.
בתיאטרון צוותא: ב-2000 שיחק בהצגה "ג'ונגול" מאת בעז גאון שביים משה נאור. ב-2003 שיחק בהצגה "פחד קהל" שכתב וביים משה נאור. ב-2005 שיחק בהצגה "צפירה" שכתבו וביימו דני אשור ורותם קינן. ב-2008 שיחק בהצגה "מלחמה - אופרת רוק" שכתב קובי ויטמן וביים איקה זהר.
באנסמבל הרצליה: ב-2001 שיחק בהצגה "גוד" מאת וודי אלן שביים בן לוין.
בתיאטרון אורות: ב-2002 שיחק בהצגה "אני עם אשתך גמרתי" שכתב וביים חנוך רעים.
בתיאטרון תמונע: ב-2005 שיחק בהצגה "משחקי חברה" שכתב וביים ניצן כהן. ב-2006 גילם את אנטון אנטונובניץ', ראש העיר בהצגה "רביזור" מאת גוגול שביים ישי קרני אקהאוז.
בתיאטרון חיפה: ב-2008 שיחק בהצגה "המכוער" מאת מריוס פון מיינבורג שביים ארי רמז. ב-2009 גילם את ג'פרי בהצגה "שלוש מסיבות" מאת אלן אייקבורן שביימה רביד דברה, ושיחק בהצגה "המקום ממנו באתי" מאת דייוויד מאמט שביימו משה נאור ואסף צפור. ב-2013 גילם את טיטו מרלי, טנור, בהצגה "שיגעון באופרה" מאת קן לודוויג שביים משה נאור. הצגה זו הייתה קופרודוקציה עם התיאטרון הקאמרי. ביולי 2016 החל לשחק בעיבוד למחזה "גלנגרי גלן רוס" שכתב דייוויד מאמט ועלה בתיאטרון חיפה. לצד: דב גליקמן, רמי הויברגר וישי גולן.
בתיאטרון גשר: ב-2010 גילם את גילם את אנטון אנטונובניץ', ראש העיר בהצגה "רביזור" שעיבד רועי חן ע"פ גוגול וביים יבגני אריה. ב-2011 גילם את דון ז'ואן בהצגה "דון ז'ואן" מאת מולייר שעיבד וביים אלכסנדר מורפוב. ב-2012 גילם את פרופ' צ'מלי בהצגה "הארווי" מאת מרי צ'ייס שביים משה איבגי.
בתיאטרון הקאמרי: ב-2019 גילם את סלע בקומדיה "לא לריב" שכתב גור קורן וביים גלעד קמחי. ב-2021 החל לשחק בהצגת היחיד "כל הדברים הטובים" בהפקה משותפת של תיאטרון הקאמרי ושל תיאטרון אלעד. בשנת 2023 גילם את ריימונד בהצגה המבוססת על הסרט "איש הגשם".
ב-2010 גילם את שרק בהפקה הישראלית של המחזמר "שרק" מאת דייוויד לינדזי אבייר, שבויימה על ידי עוז מורג.
תיאטרון > בתיאטרון הבימה (1998–2008)

ב-1998 גילם את מנדל, המלמד של מנשה בהצגה "הדיבוק - בין שני עולמות" שכתב וביים חנן שניר ע"פ ש. אנ-סקי. ב-1999 גילם את פובליוס בהצגה "יוליוס קיסר" מאת שייקספיר שביים עודד קוטלר. באותה שנה גילם את דודו בהצגה "כריש פטיש" מאת פיליפ רידלי שביימה נויה לנצט, ואת צבי קולוסאל בהצגה "לב טוב" מאת גלעד עברון שביים חנן שניר.
ב-2000 שיחק בהצגה "קדיש לנעמי" מאת אלן גינסברג שעיבד וביים חנן שניר. ב-2002 גילם את אדק המשופם בהצגה "טנגו" מאת סלאבומיר מרוז'ק שביים מישה לוריה. ב-2004 גילם את החייט אדריאן קורבו בהצגה "בגדי המלך" מאת נסים אלוני שביים מיכאל גורביץ', בקופרודוקציה של תיאטרון הבימה ותיאטרון החאן. באותה שנה שיחק בהצגה "חודש בכפר" מאת איוואן טורגנייב שעיבד וביים חנן שניר.
ב-2005 גילם את נחמן טוש ואת ציון בהצגה "מבקר המדינה 2005" מאת אילן חצור שביים אילן רונן. ב-2006 גילם את אהרון, בעלה המת של כרמלה (רונית אלקבץ) בהצגה "פירורים" שכתבה וביימה רביד דברה. ב-2007 גילם את בול וורת'אן, בנה של דייזי (ליא קניג) בהצגה "הנהג של מיס דייזי" מאת אלפרד יורי שביים איציק ויינגרטן.
טלוויזיה

ב-1999 גילם את דני איש השב"כ בסרט הטלוויזיה של דרור שאול "מבצע סבתא" והשתתף בסרטי הטלוויזיה "חובו של אהרון כהן" ו"זמן אוויר". ב-2002 גילם את גרינשפן בסדרת הטלוויזיה "שאול" ששודרה ב"הוט". בין השנים 2003–2005 גילם דמויות שונות בסדרת הטלוויזיה "הרצועה" שזכתה לביקורות מצוינות. ב-2003 גילם את קובי בסדרת הטלוויזיה של אורי ברבש "מיי פירסט סוני", לצד יורם חטב ודפנה רכטר. באותה שנה שיחק בסדרת הטלוויזיה "צימרים" ששודרה בערוץ 1. ב-2007 הוא שיחק בסדרה מדע בדיוני הנקרא "הנפילים" בתור נח ליטני.
ב-2005 גילם את מאסטר קים בסדרת הטלוויזיה "זומזום" ששודרה בערוץ הילדים. החל משנת 2007, במשך העונות השישית-השמינית, גילם את מיקי הגדול בסדרה "החיים זה לא הכל", וכן בתפקיד אורח בעונה התשיעית והאחרונה של הסדרה. כמו כן, בנדק גילם את כהן בסדרת הטלוויזיה המוקומנטרית "24/7 - תום אבני" ששודרה בערוץ הילדים. ב-2008 גילם את דמות אחיו הבדיוני של מייקל לואיס בתוכנית הטלוויזיה הסאטירית "גם להם מגיע" (שהורדה משידור תוך זמן קצר) ובאותה שנה גילם דמויות שונות בתוכנית המערכונים ששודרה בערוץ 10 "מקום לדאגה"; גילם את יצחקי בסדרת הטלוויזיה שביים אליאב לילטי "חקירה פנימית"; גילם את נוח ליטני בסדרת הטלוויזיה ששודרה בyes "הנפילים"; גילם את הכומר זבאטס בסדרת הטלוויזיה "פאפאדיזי" ששודרה גם היא ב-yes והשתתף בסדרת הטלוויזיה "כוונות טובות".
ב-2008 גילם את אברהם סטבסקי בסרט הטלוויזיה "אלטלנה"[דרוש מקור].
ב-2009 גילם את יעקב בסדרת הטלוויזיה "שירות חדרים", וכן השתתף בתפקיד קבוע בסדרה הקומית "קוויקי", אשר שודרה בערוץ 2 ובערוץ ביפ. ב-2010 גילם את התפקיד הראשי (אבי משולם) בגרסה הישראלית של "המשרד" המופקת על ידי yes; וגילם את אלישע אוטומזגין בסדרת הטלוויזיה "טקסי דרייבר". ב-2011 החל לגלם את דמותו של שי רוזן בסדרה הקומית "סברי מרנן". ב-2013 החל להגיש תוכנית אירוח יחד עם בובות "רד בנד" בתוכנית "המופע של רד ודביר" של הזכיינית "רשת" בערוץ 2.
החל מ-2009 בנדק הוא הפרזנטור של "בנק מזרחי טפחות" ביחד עם ארקדי דוכין.
בנובמבר 2014 הנחה את תוכנית הבידור "הכל הולך" בהשתתפותם של הקומיקאים והשחקנים שחר חסון, קרן מור, נעמי לבוב, מולי שולמן, אליאנה תדהר ועוד.
בדצמבר 2018 החל להגיש את סדרת הדוקו "החיים על פי דביר" שמשודרת בכאן 11. בסוף מרץ 2020 כיכב בסדרה "משפחה בהנפקה" המשודרת ב-HOT.
ב-2020 השתתף בתוכנית המציאות "הזמר במסכה" בערוץ 12 בתוך התחפושת של הכריש. באותה שנה הוא שיחק בתפקיד בלש בעונתה השנייה של הסדרה שב"ס בכאן 11.
בינואר 2022 גילם את מנהל בית הספר- זאב, בסדרה שעת אפס המשודרת בערוץ כאן 11.